“ก.ล.ต.” เคาะ “บล.-ผู้ประกอบการ TFEX” ทำงานปกติ 16-18 พ.ย.65
“ก.ล.ต.” กำหนดวันที่ 16-18 พ.ย.65 เป็นวันทำการปกติของบริษัทหลักทรัพย์และผู้ประกอบธุรกิจสัญญาซื้อขายล่วงหน้า เพื่อไม่ให้ส่งผลกระทบต่อกิจกรรมทางเศรษฐกิจ เนื่องจากผู้ประกอบธุรกิจถือเป็นตัวกลางสำคัญในการให้บริการด้านการลงทุนแก่ภาคธุรกิจและประชาชน

“ก.ล.ต.” กำหนดวันที่ 16-18 พ.ย.65 เป็นวันทำการปกติของบริษัทหลักทรัพย์และผู้ประกอบธุรกิจสัญญาซื้อขายล่วงหน้า
17 ต.ค. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ตามที่คณะรัฐมนตรี (ครม.) อนุมัติให้วันพุธที่ 16 วันพฤหัสบดีที่ 17 และวันศุกร์ที่ 18 พฤศจิกายน 2565 เป็นวันหยุดราชการเป็นกรณีพิเศษ เฉพาะในพื้นที่กรุงเทพมหานคร นนทบุรี และสมุทรปราการ เนื่องในการประชุมผู้นำเขตเศรษฐกิจเอเปค ครั้งที่ 29 และการประชุมที่เกี่ยวข้องนั้น
โดยสำนักงาน ก.ล.ต. ได้พิจารณาแล้ว เห็นควรกำหนดให้ช่วงวันดังกล่าวเป็นวันทำการตามปกติของบริษัทหลักทรัพย์และผู้ประกอบธุรกิจสัญญาซื้อขายล่วงหน้า (ผู้ประกอบธุรกิจ) เพื่อไม่ให้ส่งผลกระทบต่อกิจกรรมทางเศรษฐกิจ เนื่องจากผู้ประกอบธุรกิจถือเป็นตัวกลางสำคัญในการให้บริการด้านการลงทุนแก่ภาคธุรกิจและประชาชน
ทั้งนี้ ก.ล.ต. ขอความร่วมมือผู้ประกอบธุรกิจพิจารณาลักษณะงานที่สามารถปฏิบัติในรูปแบบออนไลน์ หรือ work from home ในช่วงวันดังกล่าว เพื่อบรรเทาปัญหาด้านการจราจร และอำนวยความสะดวกในการเดินทางของผู้เข้าร่วมประชุม